b'\n_START_ARTICLE_\nHardangerbunad\n_START_PARAGRAPH_\nHardangerbunad er en samlebetegnelse p\xc3\xa5 bunader fra de bygdene i Hardanger, med ulike lokale varianter. Bunaden omfatter omr\xc3\xa5dene Kvam, Granvin, Ulvik, Eidfjord, Jondal, Ullensvang og Odda._NEWLINE_Hardanger er et av omr\xc3\xa5dene i Norge som har hatt sterke folkedrakttradisjoner, og med nasjonalromantikken p\xc3\xa5 slutten av 1800-tallet ble kirkekl\xc3\xa6rne fra omr\xc3\xa5det l\xc3\xb8ftet frem som nasjonalt symbol, og Hardangerbunaden har ogs\xc3\xa5 kallenavnet \xc2\xabNasjonalen\xc2\xbb. Hardangerbunaden ble i perioder brukt av kvinner fra hele landet for \xc3\xa5 vise st\xc3\xb8tte til unionsoppl\xc3\xb8sningen fra Sverige.\n_START_SECTION_\nKvinnebunad\n_START_PARAGRAPH_\nKvinnebunadene har sort stakk, og finnes i festvarianter med r\xc3\xb8dt eller gr\xc3\xb8nt liv og hvitt forkle, eller sort liv og sort forkle. Bunaden har ogs\xc3\xa5 bringeklut i eksempelvis perlebroderi, broderi, vevnad eller sm\xc3\xb8yg, avhengig av opphavssted og lokale variasjoner. Beltet p\xc3\xa5 bunaden er som regel i samme teknikk som bringekluten.  _NEWLINE_De hvite forkl\xc3\xa6rne til Hardangerbunaden med innfelt broderi er i teknikken vi kjenner som Hardangers\xc3\xb8m, og er som regel i lin eller bomull. De fargede forkl\xc3\xa6rne er eksempelvis i bomull,ull, lin eller silke, med m\xc3\xb8nster avhengig av lokal tradisjon.  _NEWLINE_Det er to hovedtyper skjorter; en eldre type skjorte med rynker, og yngre slett skjortevariant. Skjortene er brodert, enten med hvits\xc3\xb8m eller sort sm\xc3\xb8ygbroderi. _NEWLINE_P\xc3\xa5 hodet blir det tradisjonelt brukt skaut av gifte kvinner, og vippe hos jenter og ugifte kvinner.  _NEWLINE_B\xc3\xa5de det skautet som er vanligst i dag, s\xc3\xb8rfjordskautet, og bringeklut brodert p\xc3\xa5 perlenett er prosjekter i Norges Husflidslags landsomfattende dugnad \xc2\xabR\xc3\xb8dlista\xc2\xbb\n_START_SECTION_\nMannsbunad\n_START_PARAGRAPH_\nMannsbunadene er i mindre grad enn kvinnebunadene en del av en ubrutt drakttradisjon, og er dermed basert p\xc3\xa5 klesstilen p\xc3\xa5 midten av 1800-tallet. Bunaden har enten sorte knebukser eller langbukser, sort jakke, og r\xc3\xb8d, gr\xc3\xb8nn, bl\xc3\xa5 eller sort vest. _NEWLINE_Skjortene er som regel hvite i bomull eller lin, med eller uten s\xc3\xb8m p\xc3\xa5 krage og h\xc3\xa5ndlinning. _NEWLINE_Til variantene med knebukse brukes det som regel hvite st\xc3\xb8mper i m\xc3\xb8nsterstrikk med mangefargete str\xc3\xb8mpeb\xc3\xa5nd. I Kvam brukes det derimot str\xc3\xb8mper i sort og hvitt, strikket i rosem\xc3\xb8nster (kalt rosestrikk).'